NOK แก้ปัญหาไม่ตก ยังต้องพึ่งบริการเช่าเหมาลำ
รมช.คมนาคม เผย NOK ยังใช้ชาร์เตอร์ไฟลท์คือ สายการบินไทย สายการบินไทยสมายล์ และ สายการบินไทยไลอ้อนแอร์ เพื่อแก้ปัญหาเที่ยวบินที่มีปัญหาตั้งแต่เมื่อวันอาทิตย์ที่ 14 ก.พ. 59 โดยจะยังใช้บริการ 3 วันคือวันที่ 15-17 ก.พ.59 ขณะที่ให้เวลาผู้บริหารเข้ามาชี้แจงภายใน 3 วันทำการทั้งเรื่องการไม่เข้าร่วมประชุมและปัญหาการยกเลิกเที่ยวบินเมื่อวันที่ 14 ก.พ.ที่ผ่านมา
16 ก.พ. 2559

นายออมสิน ชีวะพฤกษ์ รมช.คมนาคม เปิดเผยว่า ได้รับรายงานจากนายพาที สารสิน ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK ว่า NOK ยังต้องใช้บริการเครื่องเช่าเหมาลำ (ชาร์เตอร์ไฟลท์) ของสายการบินอื่น อาทิเช่น สายการบินไทย สายการบินไทยสมายล์ และสายการบินไทยไลอ้อนแอร์ เพื่อแก้ปัญหาเที่ยวบินที่มีปัญหาตั้งแต่เมื่อวันอาทิตย์ที่ 14 ก.พ. 59 โดยจะยังใช้บริการ 3 วันคือวันที่ 15-17 ก.พ.59
โดย รมช.คมนาคม กล่าวว่า ในเรื่องของสายการบินนกแอร์ยกเลิกเที่ยวบินนั้น ถือเป็นความผิด เพราะไม่ใช่เหตุสุดวิสัย เนื่องจากการประท้วงไม่ใช่มาจากภายนอกบริษัท แต่เป็นการประท้วงของพนักงานของสายการบินนกแอร์เอง
ขณะที่วานนี้ (15 ก.พ.) ผู้บริหารของ NOK ไม่ได้เข้าร่วมประชุมแก้ไขปัญหาการบินนั้นคาดว่าน่าจะมีความจำเป็นที่ไม่สามารถเข้ามาร่วมประชุมได้ อย่างไรก็ตาม ทางกระทรวงคมนาคมจะให้เวลาผู้บริหารเข้ามาชี้แจงภายใน 3 วันทำการทั้งเรื่องการไม่เข้าร่วมประชุมและปัญหาการยกเลิกเที่ยวบินเมื่อวันที่ 14 ก.พ.ที่ผ่านมา